Geen meer wilde diere in sirkusse, bepaal Frankrykŉ Sirkusleeu wat uit Guatemala gered en in Januarie 2020 na Suid-Afrika oorgeplaas is (Foto: Orlando Estrada/AFP) Franse wetmakers het Donderdag ŉ verbod geplaas op die gebruik van wilde diere in lewendige sirkusvertonings. Dit bring ŉ einde aan die gebruik van tiers, leeus en bere wat in sirkusvertonings gebruik word. Die verbod tree oor twee jaar in werking en eienaarskap van dié diere sal oor sewe jaar onwettig wees onder diereregte-wetgewing waaroor daar al sedert 2020 gedebatteer word. Die wet, sodra pres. Emmanuel Macron dit onderteken, sal ook binne die volgende vyf jaar ŉ verbod plaas op lewendige dolfyn-vertonings. Macron se LREM-party het die wetgewing as “ŉ historiese stap in die stryd vir diereregte” beskryf. Sirkus-eienaars het dit egter veroordeel en sommige omgewingskenners meen dit is nog nie genoeg nie. Buiten die maatreëls wat sirkusse teiken, sal die nuwe wetgewing ook die maksimum boete vir mishandeling van diere verhoog na vyf jaar tronkstraf en ŉ boete van €75 000 (sowat R1.3 miljoen) met ŉ beperking op die verkope van troeteldiere. Loïc Dombreval, LREM se medeborg van die wet, het toegegee dat ander omstrede kwessies nie by die omvang van die wetgewing ingesluit is nie. “Daar sal uiteraard ŉ dag kom wanneer ons oor sensitiewe kwessies soos jag en stiergevegte debatteer,” het die wetmaker, wat ook ŉ veearts is, gesê. Die 120 sirkus-eienaars in Frankryk sal na verwagting betoog teen die beperkings op hul bestaan en gewaarsku dat sommige diere moontlik wees gelaat sal moet word. “Dit is ŉ arbitrêre wet want diere word nie in ons sirkusse mishandel nie,” het William Kerwich, hoof van die vakbond vir afrigters van sirkusdiere, aan AFP gesê. Die nuwe wetgewing plaas ook ŉ verbod op die gebruik van wilde diere in televisieprogramme, nagklubs en by privaat partytjies. Meningsopnames wys ŉ groot meerderheid van Franse burgers ondersteun die wetgewing. Verskeie stede en dorpe het reeds ŉ verbod geplaas op reisende sirkusse.